Jonas Edward Salk
Jonas Edward Salk, 1914-1995, amerikansk læge og virolog. Under 2. Verdenskrig medvirkede han ved udviklingen af en influenzavaccine til de amerikanske soldater. Derefter blev han foregangsmand inden for polioforskning som leder af afdelingen for virusforskning ved universitetet i Pittsburgh. I 1955 introducerede han den første poliovaccine, fremstillet af inaktiveret poliovirus; efter dyreforsøg havde Salk bl.a. prøvet vaccinen af på sin familie og sig selv. Salks poliovaccine indgives ved injektion. Efter massevaccinationer med Salk-vaccinen blev polio en sjælden sygdom.